**Halimba Község Önkormányzata Képviselő-testületének**

**13/2019. (VIII.29.) önkormányzati rendelete**

**a helyi közművelődési feladatok ellátásáról**

Halimba Község Önkormányzata Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76. § (1) bekezdésében meghatározott feladatkörében eljárva a következőket rendeli el:

**1. A rendelet hatálya**

**1. §** (1) A rendelet hatálya

a) Halimba Község Önkormányzata (a továbbiakban: Önkormányzat) fenntartásában működő, közművelődési közfeladatot ellátó intézményekre (a továbbiakban: közművelődési közfeladatot ellátó intézmények),

b) az Önkormányzattal kötött közművelődési megállapodás alapján közművelődési szolgáltatást nyújtó, nem az önkormányzat által fenntartott intézményekre, gazdasági társaságokra, egyéb szervekre, szervezetekre és magánszemélyekre (a továbbiakban együtt: közművelődési szolgáltatást nyújtó szervezetek),

c) az Önkormányzat által támogatásban részesített, közművelődési tevékenységet folytató intézményekre, szervezetekre, személyekre,

d) a közművelődési szolgáltatást igénybe vevő természetes személyekre, jogi személyekre, jogi személyiséggel nem rendelkező szervezetekre (a továbbiakban együtt: közművelődési szolgáltatást igénybe vevők)

terjed ki.

**2.** **§** Az Önkormányzat Képviselő-testülete közművelődési rendeletét a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 83/A. § (2) bekezdése alapján ötévente felülvizsgálja és indokolt esetben módosítja.

**2.   A közművelődési feladatok ellátásának alapelvei**

**3. §** (1) A közművelődési szolgáltatást igénybe vevők joga, hogy

a) igénybe vegyék a közművelődési közfeladatot ellátó intézmények, valamint a közművelődési szolgáltatást nyújtó szervezetek szolgáltatásait,

b) tudásukat, műveltségüket, készségeiket gyarapítsák, közösségi művelődési jogaikat érvényesítsék, művelődési céljaik megvalósításához lehetőséget, szakmai támogatást kapjanak.

(2)  Az Önkormányzat

a) támogatja a tudományos és művészeti tevékenységet, a helytörténeti kutatásokat, a múzeumok és közgyűjtemények fenntartását, feladatellátását, az amatőr alkotó, művelődő közösségek munkáját,

b) a szakmai önállóság tiszteletben tartásával és biztosításával együttműködik a kulturális, tudományos, művészeti tevékenységet végző szervezetekkel,

c) költségvetési lehetőségei keretei között támogatja az egyéni, közösségi és intézményi kulturális, művészeti, tudományos kezdeményezéseket,

d) segítséget nyújt a kulturális, művészeti, tudományos rendezvények szervezéséhez, lebonyolításához, a település környezeti, szellemi, művészeti értékeinek, hagyományainak feltárásához, megismertetéséhez, a helyi művelődési szokások gondozásához, gazdagításához, a szabadidő kulturális célú eltöltéséhez szükséges feltételek biztosításához,

e) szélesíti a település kulturális kapcsolatrendszerét,

f) az általa alapított kitüntetésekkel, díjakkal elismeri a kiemelkedő helyi kulturális és közművelődési tevékenységet folytató szervezetek, személyek munkáját.

(3) Az Önkormányzat a közművelődési szolgáltatásokról az önkormányzat honlapján, a helyi sajtóban, médiaszolgáltatók útján, tájékoztató kiadványokban, műsorfüzetekben, plakátokon folyamatos tájékoztatást nyújt.

1. **Értelmező rendelkezések**

**4. §** (1) E rendelet alkalmazásában

1. közművelődés: meghatározott szervezetekhez, intézményekhez köthető, az egyének és közösségek művelődési aktivitását felkeltő, segítő, ön- és társadalomfejlesztő feltétel- és tevékenységrendszer

2. közművelődési alapszolgáltatás: a Kultv. által meghatározottak szerinti szolgáltatások

**4. Az Önkormányzat közművelődési feladatai**

**5. §** (1) Az Önkormányzat a Magyarország  helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában, a Kultv. 76. § (3) bekezdésében rögzített alapszolgáltatások ellátását az e rendeletben szabályozott formában és módon biztosítja.

(2) Az (1) bekezdésben meghatározottakon kívül az önkormányzat feladata:

a) a település szellemi, művészeti értékeinek, hagyományainak feltárása, ápolása, a közösségi értékek közismertté tétele, a lokálpatriotizmus, a helyi értékek védelmének erősítése,

b) kulturális rendezvények, ismeretterjesztő előadások, konferenciák, tanácskozások, kiállítások lebonyolítása vagy ennek támogatása,

c) a gyermek- és ifjúsági korosztály művelődésének, művészeti életének, képességei, készségei fejlesztésének, közösséggé formálódásának támogatása, szabadidejének és szünidejének hasznos eltöltéséhez szükséges feltételek megteremtése,

d) az iskolarendszeren kívüli öntevékeny, önképző lehetőségek megteremtése,

e) a felnőtt és gyermek művészeti csoportok különböző rendezvényeken történő rendszeres szereplésének biztosítása, segítése,

f) a kimagasló értékeket képviselő zenei, képzőművészeti, táncművészeti, színházi fesztiválok, kiállítások támogatása,

g) a nemzetiségi és kisebbségi kultúra értékeinek feltárása, megismertetése, népszerűsítése,

h) a nemzeti és települési ünnepek megszervezése,

i) a hátrányos helyzetű rétegek közművelődésének elősegítése,

j) az alkotó, öntevékeny művészeti tevékenységet elősegítő civil szervezetek támogatása.

**5. Az Önkormányzat közművelődési feladatellátásának szervezeti keretei**

**6. §**(1)Az Önkormányzat a  közművelődési feladatait elsősorban közvetlenül, a közművelődési közfeladatot ellátó intézményei útján, a rendelet 1. mellékletében meghatározott formában és módon látja el.

(2) Az Önkormányzat az 1. mellékletben felsorolt közművelődési közfeladatot ellátó intézményeit közösségi színtér formájában működteti.

**7. §** (1) A közművelődési közfeladatot ellátó intézményei és a közművelődési szolgáltatást nyújtó szervezetek által el nem látott tevékenységi területeken az Önkormányzat az egyes közművelődési részfeladatok ellátásába - egyedi megállapodás alapján - közművelődési tevékenységet folytató magánszemélyeket, szervezeteket bevonhat.

(2) Az Önkormányzat közművelődési feladatainak ellátása érdekében együttműködik:

a) a településen közművelődési tevékenységet folytató társadalmi és civil szervezetekkel, magánszemélyekkel

b) közművelődési feladatokat ellátó országos, megyei és fővárosi szervekkel, szervezetekkel, intézményekkel, gazdasági társaságokkal és más személyekkel.

**6. Közművelődési megállapodás**

**8. §** (1) Az Önkormányzat a fenntartásában működő közművelődési közfeladatot ellátó intézményei által el nem látott közművelődési feladatok teljesítése érdekében a (3), (4) és (5) bekezdésben rögzített feltételeknek megfelelő közművelődési szolgáltatást nyújtó szervezettel, gazdasági társasággal vagy magánszeméllyel köthet közművelődési megállapodást.

(2) Közművelődési megállapodás közművelődési részfeladat vagy részfeladatok ellátására köthető.

(3) Közművelődési megállapodás azzal a szervezettel köthető, amely:

a) rendszeres közművelődési tevékenységet is folytat, és

b) a bíróság jogerős bejegyző végzéssel nyilvántartásba vette, és

c) legalább egy tagja vagy alkalmazottja közművelődési szakképzettséggel rendelkezik, és

d) nincs köztartozása.

(4) Közművelődési megállapodás azzal a gazdasági társasággal köthető, amely:

a) társasági szerződésében és a közhiteles cégnyilvántartásban szerepel a közművelődési tevékenység, és

b)  korlátolt felelősségű társaság esetén az ügyvezetője vagy legalább egy alkalmazottja, betéti társaság esetén legalább egy tagja vagy alkalmazottja közművelődési szakképzettséggel rendelkezik, és

c) átlátható szervezetnek minősül, és

d) nincs köztartozása.

(5) Közművelődési megállapodás azzal a magánszeméllyel köthető, aki:

a) közművelődési szakképzettséggel és

b) több éves szakmai gyakorlattal rendelkezik, és

c)  nincs köztartozása.

**7. A közművelődési tevékenység finanszírozása**

**9. §**(1) Az Önkormányzat a közművelődési alapszolgáltatások ellátását saját költségvetéséből finanszírozza. Ennek forrása az önkormányzati saját bevétel, a központi költségvetésből származó állami hozzájárulás, a központi forrásból pályázati úton elnyerhető támogatás, elkülönített állami pénzalapokból valamint egyéb támogatóktól pályázati úton elnyerhető támogatás.

(2) Az Önkormányzat az éves költségvetésében biztosítja az általa fenntartott közművelődési intézmények

1. működéséhez szükséges költségvetési forrást,
2. üzemeltetésének, az épület  működőképessége megőrzésének, a tárgyi, műszaki és technikai eszközök, berendezések karbantartásának és korszerűsítésének költségeit,
3. alapfeladatában meghatározott tevékenységek ellátásához a jogszabályok alapján meghatározott és szükséges illetmények és munkabér fedezetét,
4. az egyes kulturális rendezvények szervezéséhez szükséges szakmai munka költségeinek az éves költségvetési rendeletben meghatározott részét.

(3) Az Önkormányzat közművelődési közfeladatot ellátó intézményei – az Önkormányzat előzetes hozzájárulásával - az alapító okiratuk szerinti tevékenységi körükben önállóan pályázhatnak, közvetlen pénzügyi támogatást, felajánlást, adományt fogadhatnak el. Az így támogatott, vállalt cél megvalósítása az intézményi alapfeladatok ellátást nem veszélyeztetheti, a támogatás nyújtásának évét követő években működési többletköltséget nem indukálhat.

(4) Az Önkormányzat az éves költségvetési rendeletében foglaltak szerint anyagi támogatást nyújthat az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény szerinti, a közművelődési tevékenységet folytató közösségeknek.

**8. Záró rendelkezések**

**10. §** E rendelet a kihirdetését követő napon lép hatályba.

**11. §**  E rendelet rendelkezéseit a folyamatban lévő támogatási szerződések és közművelődési megállapodások megkötése során is alkalmazni kell.

**12. §**  Hatályát veszti Halimba Község Önkormányzata Képviselő-testületének a helyi közművelődési tevékenységről szóló 4/2000. (IV.28.) Ör. számú rendelete.

**Halimba, 2019. augusztus 28.**

 **Tóbel János                                                               Dr. Jáger László polgármester                                                                        címzetes főjegyző**

|  |  |
| --- | --- |
| **E rendelet kihirdetve:** 2019. augusztus 29 napján. |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |

1. melléklet a 13/2019. (VIII.29.) önkormányzati rendelethez

**Az Önkormányzat által fenntartott, közösségi színtérként működtetett közművelődési közintézmények**

**tevékenysége és feladatai**

1. **Halimbai Művelődési Ház IKSZT**

székhelye: 8452 Halimba, Petőfi u. 22.

közfeladata: közösségi és társadalmi részvétel fejlesztése

 hagyományos közösségi kulturális értékek gondozása

 amatőr művészek, művészetek támogatása

 könyvtári szolgáltatás

 könyvtári állomány nyilvántartása, gyarapítása

alaptevékenysége: település közművelődési feladatainak ellátása, nyilvános könyvtár működtetése

működési területe: Halimba

Az intézmény ingyenesen igénybe vehető szolgáltatásai:

* az intézmény ingyenes programjai, rendezvényei

Az intézmény térítés ellenében igénybe vehető szolgáltatásai:

* az intézmény belépődíjas programjai, rendezvényei,
* közösségi terek bérlése,
* számítógép-használat,
* fénymásolás, nyomtatás
1. **Dr. Szalai Miklós Emlékház, Helytörténeti Gyűjtemény, Gyógynövény-kert, Oktató és Bemutató Központ**

székhelye: Halimba, Petőfi u. 21.

közfeladata: múzeum, állandó kiállítás, helytörténeti gyűjtemény működtetése, alaptevékenysége: Dr. Szalai Miklós esperes-plébános életében, munkásságának bemutatása, a gyógynövény-termesztés hagyományainak bemutatása, ápolása, továbbfejlesztése

működési területe: Halimba

**Indokolás**

**1.§-hoz:** Arendelet személyi hatályát szabályozza.

**2. §-hoz:** A rendelet kötelező felülvizsgálatának időpontját rögzíti.

**3. §-hoz:** A közművelődési feladatellátás alapelveiként a közművelődési szolgáltatást igénybe vevők és az Önkormányzat jogait, céljait sorolja fel. Az alapelvek részben garanciát jelentenek arra, hogy a közművelődési szolgáltatásokat a településen élő magánszemélyek, szervezetek azonos feltételekkel, megkülönböztetés nélkül vehetik igénybe, részben tételesen rögzíti az Önkormányzat kötelező és önként vállalt feladatellátásának alapvető kereteit, céljait.

**4. §-hoz:** Az egész rendelet alkalmazását érintő értelmező rendelkezéseket rögzít.

**5. §-hoz:** Az Önkormányzat törvényben rögzített, illetve önként vállalt közművelődési feladatait sorolja fel. Ide tartozik egyebek között a település szellemi, művészeti értékeinek, hagyományainak feltárása, kulturális rendezvények lebonyolítása, a gyermek- és ifjúsági korosztály művelődésének, művészeti életének, képességei, készségei fejlesztésének, támogatása, a nemzetiségi és kisebbségi kultúra értékeinek népszerűsítése, a nemzeti és települési ünnepek megszervezése, a hátrányos helyzetű rétegek közművelődésének elősegítése, a művészeti tevékenységet elősegítő civil szervezetek támogatása.

**6. és 7. §-hoz:** A közművelődési feladatellátás szervezeti kereteit a rendelet 1. mellékletére utalva szabályozza. A közművelődési feladatokat a művelődési ház és a Dr. Szalai Miklós emlékház, helytörténeti gyűjtemény, gyógynövénykert, oktató és bemutató központ lát el.

**8. §-hoz:** A közművelődési megállapodás megkötésének kereteit és feltételeit rögzíti. A szabályozás biztosítja a megállapodások megkötése során a szakmai alkalmasság, a köztartozás-mentesség, az átláthatóság feltételeinek érvényesülését.

**9. §-hoz:** A közművelődési tevékenység finanszírozását szabályozza.

**10. §-hoz:** A rendelet hatályba lépésének időpontját rögzíti.

**11. §-hoz**: A szabályozási átmenetre vonatkozó előírást rögzít.

**12. §-hoz:** A tartalmában elavult, a magasabb szintű jogszabályi rendelkezéseknek több szempontból nem megfelelő 4/2000. (IV.28.) Ör. számú rendelet hatályon kívül helyezéséről rendelkezik.

**Halimba, 2019. augusztus 28.**

 **Dr. Jáger László**

 **címzetes főjegyző**